Il-grupp ta' attivisti Moviment Graffitti "m'għandu l-ebda intenzjoni" li jwaqqaf l-azzjonijiet tiegħu f'Ħad-Dingli wara li t-talbiet li għamel għal laqgħa mal-Ministru Ian Borg baqgħu mingħajr tweġiba sodisfaċenti, sostniet l-NGO. Permezz ta' stqarrija t-Tnejn, l-NGO Moviment Graffitti reġgħet qalet li l-aġenzija statali Infrastructure Malta daħlet bħal gaffa fiż-żona mingħajr il-permessi meħtieġa u mingħajr lanqas biss iddiskutiet l-esproprjazzjoni tal-art mas-sidien tal-art kif suppost. Ir-residenti u l-attivisti s'issa rnexxielhom iwaqqfu x-xogħlijiet fuq triq parzjalment skemata f'Ħad-Dingli, triq li ħalliet lir-residenti rrabjati minħabba li skonthom u skont l-NGO m'hemmx bżonnha. "Imqar għal darba jgħażlu t-triq ta' djalogu" – Moviment Graffitti L-azzjoni ta' protesta, li issa daħlet fis-seba' jum tagħha iżda minkejja dan l-NGO flimkien mar-residenti reġgħu tennew is-sejħa tagħhom lill-Ministru Borg u lil Infrastructure Malta "biex imqar għal darba, jippruvaw jagħżlu t-triq ta' djalogu – triq li ċarament għadhom iridu jagħrfu b'liema mezzi għandha tinbena." Il-Ħamis li għadda, l-Moviment Graffitti għamel sejħa pubblika għal djalogu mal-awtoritajiet ikkonċernati, u enfasizza kif ma ġew ippubblikati ebda pjanijiet uffiċjali filwaqt li qajjem tħassib u dubji dwar kemm hu minnu li din it-triq hemm bżonnha. "Sa issa, nistgħu ngħidu li ma rċivejna ebda talba formali biex niltaqgħu u niddiskutu l-kwistjoni b'mod xieraq. Mhux se nkunu qed naċċettaw talbiet għal laqgħat mingħajr ma jkun hemm ir-residenti u l-bdiewa bilqiegħda mal-mejda, u mhux f'ambjenti ostili. Din hija tattika diviżiva li Frederick Azzopardi uża u implimenta kemm-il darba fi proġetti oħra, b'mod l-aktar notevoli f'dak tas-Central Link," sostna kelliem għall-NGO. Moviment Graffitti qal li huma pproponew post newtrali fejn il-laqgħat ta' diskussjoni jkunu jistgħu jsiru b'mod seren u professjonali. Il-kelliem għall-NGO qal ukoll li huma se nkomplu bl-azzjonijiet f'Ħad-Dingli sakemm tintlaqa' t-talba tagħhom għal din il-laqgħa. Filmat: L-attivisti jitolbu laqgħa mal-Ministru u lnfrastructure Malta dwar triq f'Ħad-Dingli "M'hemm l-ebda informazzjoni dwar kemm se tintilef art ODZ" "M'aħniex sorpriżi b'dan, peress li nemmnu li Infrastructure Malta m'għandhiex il-kuraġġ tgħid lil Ħad-Dingli u lir-residenti tiegħu x'inhuma l-pjanijiet tagħha, iżda minflok tippreferi tattiċi ta' bullying, arroganza, u l-użu tal-gafef u l-makkinarji tagħha biex issikket leħen ir-residenti. Iżda dan ma jiġrix biss f'Ħad-Dingli. Staqsu lir-residenti u lill-bdiewa fl-Imrieħel, Burmarrad, Luqa, Ħaż-Żebbug, Għawdex, u jirrakuntawlkom l-istess stejjer ta' qerda bla rażan, gideb u theddid," saħaq il-Moviment Graffitti. Minbarra t-talba tagħhom biex jiġu ppubblikati l-pjanijiet uffiċjali għat-triq il-ġdida f'Ħad-Dingli, il-Moviment Graffitti enfasizza wkoll kif m'hemm l-ebda informazzjoni dwar kemm se tintilef art ODZ, u talab biex isiru garanziji kontra aktar qerda ta' siġar. L-NGO semmiet ukoll kif minn stqarrijiet tal-istampa maħruġa minn partijiet terzi u mit-testimonjanzi tar-residenti u l-bdiewi infushom, id-dikjarazzjoni tal-Ministru Ian Borg dwar li allegatament instabet soluzzjoni għall-kwistjonijiet tal-esproprijazzjoni "hija totalment bla bażi." Kważi 200 persuna jiffirmaw petizzjoni kontra "it-triq f'Ħad-Dingli" "Tħassib u domandi mir-residenti ġew milqgħuha b'silenzju arroganza u skużi" L-NGO kompliet tgħid li "Infrastructure Malta qed tabbuża mill-poter tagħha, u tipprova tibqa' għaddejja bħal gaffa minn fuq raħal sħiħ u r-residenti tiegħu, bla ma ħadd għandu traċċa ta' ħjiel il-għala dan kollu qed iseħħ. Tħassib u domandi mqajma mir-residenti ma' Infrastructure Malta ġew milqgħuha b'silenzju, arroganza u skużi. Dan is-silenzju huwa proprju dak li jwittilhom it-triq biex jibnu triq fuq ODZ mingħajr permessi, u mingħajr ebda ġustifikazzjoni." Il-Graffitti jinsistu li t-triq proposta f'Ħad-Dingli teħtieġ permess "Inċidenti bejn l-attivisti u l-kuntratturi" – Moviment Graffitti Fl-istqarrija tagħha l-NGO qalet li kien hemm inċidenti li kienu jinvolvu l-kuntratturi ta' Infrastructure Malta, meta allegatament operatur ta' hymac ipperikola l-ħajja ta' żewġ attivisti. Jingħad ukoll li allegatament ħaddiem ieħor mar iħaddem chainsaw ftit pulzieri 'l bogħod minn sieq attivista. L-NGO qalet ukoll li l-Erbgħa li għadda resident irrapporta li ġie ffastidjat minn uffiċjali ta' Infrastructure Malta, meta rċieva diversi telefonati fuq in-numru personali tiegħu, biex jitolbuh imur fl-uffiċċji ta' IM flimkien mal-avukat tiegħu. Il-Moviment Graffitti qal li dan allegatament sar mingħajr spjegazzjoni dwar x'awtorità għandha l-aġenzija statali biex titlob liċ-ċittadini jmorru fl-uffiċċji tagħha biex teżercita xi tip ta' azzjoni punittiva. Il-PA u Moviment Graffitti b'verżjonijiet differenti dwar it-triq proposta f'Ħad-Dingli Aktar laqgħat mistennija din il-ġimgħa – IM B'reazzjoni għal dak li qalet l-NGO Moviment Graffitti, fi stqarrija Infrastructure Malta qalet li f'dawn l-aħħar xhur iltaqgħet ma' dawk kollha konċernati sabiex tiddiskuti l-iżvilupp tat-triq skedata meħtieġa biex tgħaqqad Sqaq il-MUSEUM, id-Daħla tas-Sienja u Triq San Ġwann Bosco, f'Ħad-Dingli. Skont Infrastructure Malta, sal-ġimgħa li għaddiet, l-aġenzija kienet għadha qed titkellem ma' uħud mir-residenti, fosthom dawk ta' Triq San Ġwann Bosco. Qalet ukoll li l-Ħamis li għadda l-aġenzija ħabbret li laqgħet it-talbiet kollha li għamlu r-residenti ta' Triq San Ġwann Bosco għall-bini ta' din it-triq. Fl-istqarrija Infrastructure Malta qalet ukoll li laħqet ftehim t'espropju mas-sidien tal-artijiet tal-partijiet tat-triq ġdida fejn diġa beda x-xogħol filwaqt li ngħad li Infrastructure Malta tibqa' disposta li tiltaqa' ma' dawk kollha li għandhom proposti jew diffikultajiet dwar ix-xogħlijiet. "Din il-ġimgħa Infrastructure Malta se tkompli tiltaqa' m'aktar residenti tal-inħawi, li resqu 'l quddiem għal aktar diskussjonijiet fis-sigħat li għaddew," qalet l-aġenzija li sostniet ukoll kif wara l-konferenza tal-aħbarijiet tal-Moviment Graffitti tal-Ħamis li għadda, Infrastructure Malta mill-ewwel bagħtet stedina bil-miktub lill-Graffitti sabiex issir laqgħa teknika l-għada stess. IM qalet li għal xi raġuni, din l-istedina ma ntlaqatx u għalhekk l-għada, l-Ġimgħa, Infrastructure Malta reġgħet estendiet l-istedina tagħha għal din il-laqgħa teknika, f'data u ħin konvenjenti għall-istess għaqda. Din l-istedina għada miftuħa, saħqet l-aġenzija tal-gvern. L-IM irrifjutat li tiltaqa' magħna – Moviment Graffitti B'referenza għall-allegazzjoni ta' IM li Moviment Graffitti rrifjutat li tiltaqa' magħhom, bil-kuntrarju ta' dak li qed tgħid u b'xhieda tal-korrispondenza magħhom, Moviment Graffiti xtaqet li ssir laqgħa mall-IM, b'żewġ kundizzjonijiet; li għall-laqgħa jattendu rappreżentanti tal-bdiewa u tar-residenti u li ma ssirx f'ambjent ostili bħal ma huma l-uffiċini tal-IM, qalet l-NGO fi stqarrija. L-NGO qalet kif Infrastructure Malta, wara li rrifjutaw li jmorru Ħad-Dingli, rrifjutaw ukoll li jiltaqgħu magħhom u mar-rappreżentanti tal-bdiewa u tar-residenti f'daqqa, kif ukoll irrifjutaw li l-laqgħa ssir f'post newtrali. Qalu kif permezz ta' medjatur, intalbet anke laqgħa mal-Ministru Ian Borġ, li ġiet irrifjutata wkoll, fejn qal li ma riedx jiddiskuti t-talbiet tagħhom. L-NGO saħħqet li l-azzjoni tagħhom f'Ħad-Dingli se tkompli u li s-sejħa tagħhom għad-djalogu tibqa' miftuħa. Jekk tixtieq tkun minn tal-ewwel li tirċievi l-aħħar aħbarijiet minn Malta, niżżel l-APP ta' Newsbook minn hawn . .td_uid_3_606224ef54bc3_rand.td-a-rec-img{text-align:left}.td_uid_3_606224ef54bc3_rand.td-a-rec-img img{margin:0 auto 0 0}